Ektooppisen mahalaukun limakalvon gammakuvaus

Sinulle on varattu ektooppisen mahalaukun limakalvon gammakuvaus (Meckelin divertikkeli). Tutkimuksella selvitetään radioaktiivisen merkkiaineen (radiolääke) avulla löytyykö suoliston alueelta poikkeavasti sijaitsevaa mahalaukun limakalvoa. Kuvaus tehdään gammakameralla. Tarvittaessa voidaan tehdä lisäkuvauksia, mm. isotooppileikekuvaus SPET (Single Photon Emission Tomography) ja matala-annos röntgensäteilyä käyttävä TT (tietokonetomografia) - kuvaus.

Tutkimukseen valmistautuminen

* Varaa tutkimuskäyntiin aikaa 2 tuntia.
* Sinun tulee olla syömättä ja juomatta yön yli tai vähintään 6 tuntia ennen tutkimusta.
* Tutkimusta ei voi tehdä, jos sinulle on tehty suolistotyhjennys edeltävän viikon aikana tai varjoainekuvaus edeltävien 2–3 päivän aikana.

**Naisille**

Fertiili-ikäisen naisen tutkimus tehdään 10 päivän kuluessa kuukautisten alkamisesta. Kuukautisten ajankohdasta ei tarvitse välittää, mikäli sinulla on käytössä luotettava ehkäisymenetelmä (e-pillerit, -kapseli, -rengas, -laastari, -kierukka tai sterilisaatio). Kondomia emme pidä luotettavana ehkäisymenetelmänä. Raskaana olevalle tutkimusta ei yleensä tehdä. Raskaustesti antaa luotettavan tuloksen vasta, jos kuukautiset ovat myöhässä.

Radiolääkettä siirtyy äidinmaitoon. Pidä radiolääkkeen saamisen jälkeen imetyksessä 12 tunnin tauko. Tauon aikana talteen otettu maito kaadetaan viemäriin.

Tutkimuksen suorittaminen

* Kuvauksen aikana olet selinmakuulla liikkumatta. Vatsan aluetta kuvataan gammakameralla. Vaatteet saavat olla päällä. Metalliesineet esim. vyön solki, metallinapit ja korut riisut kuvauksen ajaksi.
* Kanyyli laitetaan laskimosuoneen.
* Radiolääke ruiskutetaan kanyylin kautta.
* Kuvaus käynnistetään radiolääkkeen annon aikana.
* Kuvaus kestää noin tunnin ja on kivuton.
* Tarvittaessa teemme lisäkuvauksia.

Tutkimuksen jälkeen huomioitavaa

Radiolääke ei vaikuta vointiisi ja häviää elimistöstäsi vuorokauden aikana. Tutkimuksen jälkeen on hyvä juoda pari lasillista vettä ja käydä virtsaamassa virtsarakon sädeannoksen pienentämiseksi.

Radiolääke lähettää jonkin verran säteilyä lähiympäristöösi tutkimuspäivän ajan. Muille ihmisille ja lähipiirille aiheutuva säteilyannos on kuitenkin niin pieni, ettei mitään varotoimia tarvita.

Vastauksen tutkimuksesta saat hoitavalta lääkäriltä.

Yhteystiedot

Isotooppiosastolle sisäänkäynti ovesta S (Kajaanintie 50, Oulu) tai ovista G tai H (Kiviharjuntie 9, Oulu), sijainti S6, 2.kerros.

Tarkempia tietoja tutkimuksesta saat numerosta 040 1344566 arkisin klo 12:00–14.00.